Елисавета Багряна
Младост

chitanka.info

Додея ми, майко, робска орисия

в господарски двори и с тежко имане.

Саван ми е пуста свилена премяна:

под чисти жълтици да превивам шия

под скъпи чумбери да прикривам вежди,

от гривни ковани с ръка да не сегна,

от сребърни пафти снага да ми тегне —

тежко да присътпям, плахо да поглеждам…

Искам, майко, млада — младост да позная.

Злато ми снагата, свила ми косите,

господарска воля — огъня в очите.

Довека ли, майко, младостта ни трае?

Да стана зарана, да ошетам двора,

па да литна в къра — и да ми е тесен, —

сърпа да извия и викна песен,

та да потрепери равното Загоре…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.